Só kan jy jou kinders die vakansie besig hou - Jou Gesin | Solidariteit WêreldJou Gesin | Solidariteit Wêreld
Tuis › Artikels › Só kan jy jou kinders die vakansie besig hou
Só kan jy jou kinders die vakansie besig hou
Die lang Desembervakansie is om die draai en julle ry vanjaar met Jan Tuisbly se karretjie. Woorde wat baie ouers gedurende die vakansie vrees, is: 'Ma, ek is verveeld' of 'Ma, wat kan ons doen?'
Daar is soveel dinge om kinders mee besig te hou, dat jy dalk sal wens dat die vakansie langer moet wees. Hier is 'n paar idees.
Wees toeriste in jul eie omgewing: 'n Mens is nie altyd bewus van, of waardeer nie altyd al die besienswaardighede in jou tuisdorp of -stad nie. Gaan soek op die internet vir interessante plekke in julle omgewing of in omliggende dorpe of stede soos museums, botaniese tuine, piekniekplekke, of eetplekke waar julle nog nie voorheen was nie. Indien moontlik, ry met 'n bus of trein in plaas van met julle motor.
'n Tikkie drama: Pak van jou ou klere, skoene, juwele en grimering uit. Vra vir Ouma en Oupa vir skenkings. Laat die kinders vrye teuels aan hul verbeelding gee of volgens 'n tema aantrek. Dit kan selfs op 'n konsert of rolspel uitloop. Indien jy kans sien vir soveel kinders in en om jou huis, laat jou kinders maats oornooi om in die pret te deel.
Bak-en-brou is veral op 'n reënerige dag die ideale tydverdryf. Hou die ouderdom en vaardigheidsvlakke van die kinders in gedagte. Jonger kinders kan help bestanddele byvoeg, beslag roer, of koekiedeeg in vormpies druk. Laat ouer kinders gerus toe om voedselverwerkers en handklitsers te hanteer. As hulle al kan lees, gee vir hulle 'n eenvoudige resep, soos een vir soetkoekies, en laat hulle alles self doen.
Wees kreatief: Maak seker dat daar genoeg gekleurde karton, inkleurpotlode, kleurpenne, verf, gom, krale, knope, lyn, lint en houtstokkies in die huis is. Daar is geen perke aan idees vir dinge wat kinders van alle ouderdomme kan maak nie: boekmerke, papierblomme, papierpoppe, eenvoudige juwele met ingerygde krale, 'n gevlegte vriendskapsbandjie, 'n stel skryfbehoeftes, versierde wasgoedpennetjies, geskenkpapier. Maak julle eie klei en verf waarmee die kinders pragtige geskenkies kan maak.
Doen iets vir ander: Leer jou kinders dat mense mekaar nodig het en dat dit ander mense gelukkig maak as mens vir hulle iets gee of iets goeds doen. Besoek 'n ouetehuis of kinderhuis (daar is altyd bejaardes wat nooit besoek ontvang nie, of kinders wat nie vir die vakansie weggaan nie). Neem van die lekkernye of geskenkies wat julle self gemaak het saam. Besoek julle plaaslike DBV en laat die kinders sien wat alles daar gebeur. Dalk kan hulle met van die diere speel.
Benut tegnologie: Al probeer mens jou kinders soveel moontlik van tegnologie weghou, is dit tog soms 'n uitkoms. Neem ouderdomtoepaslike DVD's uit, gooi 'n slaapsak en kussings op die vloer, gee vir hulle 'n bak springmielies en laat die kinders hul vir 'n middag of aand knus voor die TV tuis maak.
Nog 'n paar idees:
– Hou piekniek of kampeer op jul eie erf.
– Swem in jul eie swembad of, indien waterbeperkings in jul omgewing nie te streng is nie, stel die tuinslang met watersprinkelaar op vir bietjie waterpret.
– Speel bordspeletjies
– Laat die kinders 'n plakboek maak van al die vakansie-aktiwiteite. Ouer kinders kan self van hul wedervaringe skryf, poskaarte en pamflette en toegangskaartjies van die plekke wat jul besoek het daarin plak en elke dag se aktiwiteite byskryf of teken.
– Laat die kinders help om die Kersboom te versier en geskenke toe te draai.
Doen alles wat gedurende die kwartaal agterweë gebly het. Begin met die minder aangename take. Maak skool- en sportsakke leeg en maak dit skoon. Koop nuwe skryfbehoeftes vir volgende jaar, merk dit en pak dit in. Sorteer klere, gooi uit wat julle wil herwin, herstel of skenk en pak kaste en laaie reg. Sorteer ou speelgoed en besluit wat julle kan herstel of skenk en pak die speelgoedkas reg. Hou peuselgoed byderhand en speel hulle gunsteling musiek. Of maak dit sommer net 'n aangename kuier- en geselstyd.
Vir nog idees, raadpleeg https://www.kleuters.co.za/
Met soveel om te doen, maak seker dat die kinders en julle as ouers darem ook genoeg tyd kry om te rus voor die nuwe skool- en werkjaar weer begin.